শিশুসাহিত্য সমালোচনা

শিশুসাহিত্য সমালোচনা শব্দবন্ধ দ্বারা শিশুসাহিত্য এবং সাহিত্য তত্ত্বের মধ্যেকার সম্পর্কের সাধারণ আলোচনা এবং শিশুসাহিত্যের কোনো নির্দিষ্ট কর্মের সাহিত্যিক বিশ্লেষণ উভয়ই বোঝানো হয়ে থাকে। কিছু পণ্ডিত পরিণত কিশোর সাহিত্যকে শিশুসাহিত্যের‌ই অন্তর্ভুক্ত বলে মনে করেন।

তাত্ত্বিক চিন্তাধারার প্রায় প্রতিটি শাখা বা মতবাদই শিশুসাহিত্যের ক্ষেত্রে প্রয়োগ করা হয়েছে; যার মধ্যে পাঠক প্রতিক্রিয়া তত্ত্ব (চেম্বারস ১৯৮০) এবং নব্য সমালোচনা তত্ত্ব সবচেয়ে প্রচলিত। তবে অন্যান্য মতবাদগুলিও বিতর্কিত এবং প্রভাবশালী উপায়ে প্রয়োগ করা হয়েছে, যার মধ্যে রয়েছে প্রাচ্যবাদ (নোডেলম্যান ১৯৯২), নারীবাদী তত্ত্ব (পল ১৯৮৭), উত্তর-আধুনিকতাবাদ (স্টিভেনসন ১৯৯৪), কাঠামোবাদ (নিউমেয়ার ১৯৭৭), উত্তর-কাঠামোবাদ (রোজ, ১৯৮৪, লেসনিক-ওবারস্টাইন, ১৯৯৪) এবং আরও অনেক।

 পদ্ধতি 
 শিশু কেন্দ্রিক 
শুরুর দিকের শিশুসাহিত্য সমালোচকদের শিশুরা বিশেষভাবে সাহিত্য কিভাবে পড়ে তা জানার দিকেই নজর ছিল (পঠনের প্রকৃত প্রক্রিয়ার প্রতি তাদের আগ্রহ ছিল না), যাতে তারা শিশুদের জন্য "ভালো বই" সুপারিশ করতে পারেন। এই প্রাথমিক সমালোচকদের অধিকাংশই ছিলেন শিক্ষক, গ্রন্থাগারিক এবং অন্যান্য শিক্ষাবিদ। শিশুরা কোন ধরণের বই পছন্দ করবে এবং কেন, কিংবা কোন ধরণের বই শিশুদের জন্য "ভালো" হবে এবং কেন তা নিয়ে সমালোচকদের মধ্য প্রায়ই মতভেদ দেখা দিত। যদিও অনেক সমালোচক এখনও শিশু-কেন্দ্রিক পদ্ধতিই অনুসরণ করেন, এই শাখাটি বিশ্লেষণের অন্যান্য পদ্ধতি অন্তর্ভুক্ত করার মাধ্যমে প্রসারণ লাভ করেছে। শিশুসাহিত্য সমালোচনা যখন শিক্ষায়তনিক বিষয় হিসেবে গুরুত্ব পেতে শুরু করে (মোটামুটি গত ত্রিশ বছর বা তার কাছাকাছি সময়ে; হান্ট (১৯৯১) এবং ম্যাকগিলিস (১৯৯৭)–এর ঐতিহাসিক পর্যালোচনা দেখুন), তখন এটি সাহিত্য তত্ত্ব এবং সাংস্কৃতিক অধ্যয়নের বৃহত্তর ক্ষেত্রগুলোর সাথেও যুক্ত হয়ে পড়ে।

 শিশুর গঠন 
বর্তমানকালে অনেক শিশুসাহিত্য সমালোচক এই বিষয়টি তুলে ধরেছেন যে শিশুরা কোনো একটি একক গোষ্ঠী নয়; বরং লিঙ্গ, জাতিসত্তা, ধর্মীয় পরিচয় ইত্যাদির ভিত্তিতে একে অপরের থেকে ভিন্ন। উদাহরণস্বরূপ লিসা পলের (১৯৮৭) মতো নারীবাদী শিশুসাহিত্য সমালোচকরা ছেলে এবং মেয়েদের পঠনপদ্ধতির মধ্যকার পার্থক্য অন্বেষণের চেষ্টা করেন। অনেক গবেষক মনে করেন যে শিশুসাহিত্য প্রথাগত লৈঙ্গিক আদর্শকে জোরদার করতে সহায়তা করে। শিশুসাহিত্যে লৈঙ্গিক আদর্শের উপর তার গবেষণায় সমাজবিজ্ঞানের অধ্যাপক ফ্রাঙ্ক টেলর দাবি করেছেন, শিশুদের বই তাদের যে সাংস্কৃতিক মূল্যবোধ শেখায়, লৈঙ্গিক ভূমিকা সম্পর্কে ধারণা প্রদান করে, তা পরবর্তীতে শিশুরা লৈঙ্গিক আদর্শ হিসেবে আত্মীকরণ করতে প্রভাবিত হয়। টেলর এই ক্ষেত্রের পূর্ববর্তী গবেষণার উপর আলোকপাত করতে ১৯৭০-এর দশকের গবেষণার উদ্ধৃতি দিয়ে দেখান যে সেকালে সমালোচকদের দ্বারা প্রশংসিত শিশুসাহিত্যে পুরুষ চরিত্রগুলিকে নেতৃত্বদক্ষতাসম্পন্ন সক্রিয় ব্যক্তিত্ব হিসাবে চিত্রিত করা হয়েছে, যেখানে নারী চরিত্রগুলিকে তুলনামূলকভাবে নিষ্ক্রিয় হিসাবে দেখানো হয়েছে। ড্যানিয়েল ক্লোড এবং শারি আর্জেন্টসহ অন্যান্য গবেষকরাও পরিপূরক দাবি করে বলেছেন যে শিশুসাহিত্যে লিঙ্গ চিত্রায়নের ঐতিহাসিক ধারাটি প্রচলিত। অনুরূপভাবে শ্যারিল পিটারসন এবং মেরি অ্যালিস ল্যাচ বলেছেন যে শিশুসাহিত্যে উপস্থিত গৎবাঁধা লৈঙ্গিক ধারণাগুলি শিশুর "আত্ম-ধারণা, অর্জনের সম্ভাবনা এবং অন্যদের সম্পর্কে দৃষ্টিভঙ্গিকে প্রভাবিত করে।" অসংখ্য গবেষণা এই দাবিগুলিকে সমর্থন করেছে। উদাহরণস্বরূপ ২০২২ সালে কার্নেগি মেলন বিশ্ববিদ্যালয়ের মলি লুইস কর্তৃক পরিচালিত একটি গবেষণায় মেশিন লার্নিং ব্যবহার করে ২৪৭টি জনপ্রিয় শিশুতোষ বই বিশ্লেষণ করে তারা এই সিদ্ধান্তে উপনীত হয়েছে যে "শিশুদের বই লৈঙ্গিক আদর্শ এবং গৎবাঁধা ধারণার প্রাথমিক উৎস হতে পারে।" এই গবেষণায় বিশেষভাবে দেখা গেছে যে শিশুদের বইগুলিতে ব্যবহৃত শব্দভাণ্ডার এবং গল্পের বৃহত্তর প্রেক্ষাপট উভয়ই লিঙ্গগত গৎবাঁধা ধারণাকে জোরদার করেছে। অন্যান্য সমালোচকগণ (যেমন পিটার হান্ট (১৯৯১), পেরি নোডেলম্যান (১৯৯২), জন স্টিফেন্স (১৯৯২) এবং রডারিক ম্যাকগিলিস (১৯৯৬)) এই ধারণাটিকে আরও এক ধাপ এগিয়ে নিয়ে যুক্তি দেন যে শিশুরা প্রায়ই বড়দের দ্বারা "উপনিবেশিত" হয়; যার মধ্যে শিশুসাহিত্য সমালোচকরাও অন্তর্ভুক্ত। কারণ বড়রা শিশুদের নিজের মনের ভাব প্রকাশ করতে দেওয়ার পরিবর্তে শিশুদের হয়ে কথা বলেন। তবে এই সমালোচকরাও ঠিক কোন শিশুরা "প্রকৃতপক্ষে" নিজেদের প্রকাশ করছে এবং ফলত কোন বইগুলি তাদের জন্য "ভাল" তা নিয়ে একমত হতে পারেননি। পরিশেষে কয়েকজন সমালোচক, বিশেষ করে জ্যাকলিন রোজ (১৯৮৪) এবং কারিন লেসনিক-ওবারস্টাইন (১৯৯৪ ও ২০০৪) এই আলোচনাকে আরও এগিয়ে নিয়ে যান। তারা যুক্তি দেন যে পরিচয় বা সত্তা "জন্মগত" নয়, বরং এটি তৈরি হয়। আর "শৈশব"–এর মতো একটি পরিচয় আসলে "বড়দের" দ্বারা তাদের নিজস্ব আত্ম–উপলব্ধির আলোকে তৈরি একটি ধারণা। অর্থাৎ "প্রাপ্তবয়স্কতা" নিজের সাথে সাদৃশ্য এবং বৈসাদৃশ্যের নিরিখে "শৈশব"–কে সংজ্ঞায়িত করে। এই উত্তর-কাঠামোবাদী দৃষ্টিভঙ্গি জুডিথ বাটলারের মতো লিঙ্গবিদ্যা বিষয়ক সমালোচকদের যুক্তির অনুরূপ এবং শৈশবের সমাজতাত্ত্বিক এবং নৃতাত্ত্বিক গবেষণায় ব্যাপকভাবে স্বীকৃত এবং ব্যবহৃত হয় (জেঙ্কস ১৯৯৬; জেঙ্কস, জেমস এবং প্রোট ১৯৯৭)।

 পাঠ্যবস্তু কেন্দ্রিক 
অনেক পণ্ডিত শিশুসাহিত্যকে সাহিত্যবিদ্যার দৃষ্টিকোণ থেকে বিচার করেন, যেখানে পাঠকের উপর গুরুত্ব না দিয়ে মূল পাঠ্যবস্তুকে কেবল একটি সাহিত্যকর্ম হিসেবেই যাচাই করা হয়। স্টিফেনস এবং ম্যাককালাম (১৯৯৮) শিশুসাহিত্যে পাঠ্যবস্তুর আন্তঃসম্পর্ক নিয়ে আলোচনা করেছেন, যেখানে রোজ এই ধারার সনাক্তকারী বৈশিষ্ট্যগুলি অন্বেষণ করেছেন। নোডেলম্যান (১৯৯০) চিত্রপুস্তকে পাঠ্য এবং অলঙ্করণ বা ছবির সমন্বয় নিয়ে গবেষণা করেছেন।

 সংস্কৃতিবিদ্যা কেন্দ্রিক 
সংস্কৃতিবিদ্যা বিষয়ক গবেষকরা শিশুসাহিত্যকে সংস্কৃতির একটি অবিচ্ছেদ্য অংশ হিসেবে বিশ্লেষণ করেন। এই দৃষ্টিকোণ থেকে শিশুসাহিত্য হলো একটি পণ্য যা শিশু সংস্কৃতির অন্যান্য অনুষঙ্গ যেমন ভিডিও গেম, টেলিভিশন এবং এই জাতীয় বিষয়গুলির মতোই ভোগ করা হয়। সামগ্রিকভাবে শিশুদের সংস্কৃতি সম্পর্কে আরও বিশ্লেষণের জন্য জেনকিন্সের গবেষণা দেখুন। বিশেষ করে সাংস্কৃতিক নিদর্শন হিসেবে সাহিত্য সম্পর্কে জানতে ম্যাকির কর্ম দেখুন।

 আরও দেখুন 

 শিশুসাহিত্য
 শিশুসাহিত্য সাময়িকী

 তথ্যসূত্র 

 অতিরিক্ত সূত্র 





















</div>
 বহিঃসংযোগ 
 শৈশব বিষয়ক আন্তর্জাতিক গবেষণা কেন্দ্র: সাহিত্য, সংস্কৃতি, মিডিয়া (CIRCL)।
 শিশুসাহিত্য সমিতি।
 জাতীয় শিশুসাহিত্য গবেষণা কেন্দ্র ।
 আন্তর্জাতিক শিশুসাহিত্য গবেষণা সমিতি।

বিষয়শ্রেণী:সংস্কৃতি বিদ্যা
বিষয়শ্রেণী:সাহিত্য সমালোচনা
বিষয়শ্রেণী:শিশুসাহিত্য
বিষয়শ্রেণী:শিশুসাহিত্য সমালোচনা